  Анжелика Тихонова корреспондент 20-тӥ гудырикошконэ Ижкарын Кун Кенешлэн юртаз анай кыллы дышетӥсьёслэн элькун конференцизы ортчиз. Ужрадэ каръёсын но ёросъёсын удмурт, бигер, пор кылъёсъя дышетӥсьёс, озьы ик нылпи садъёсысь визьнодасьёс, школаослэн но дышетонъя управлениослэн кивалтӥсьёссы пыриськизы. Форуме ивортодэтъя «Удмуртия» агентстволэн корреспондентэз но вуылӥз. Мон туж шумпотӥсько, асьмеос нырысьсэ, дыр, тазьы огазеямы анай кылъя дышетӥсьёсты. Малы ке шуоно асьмеос дышемын ини удмурт кылъя дышетӥсьёсын ужрадъёс ортчытъяны яке огшоры дышетон удысысь шуг-секытъёсты эскерыку та юанлы, шуом, кыӵе ке но инты висъяны. Но туннэ нимысьтыз быдэсак конференция сӥземын со ужпумъёслы, кудъёсыз герӟаськемын асьме элькунамы анай кылъёсты дышетонэн Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез, «Удмурт Кенеш» огазеяськонлэн тӧроезТатьяна Ишматова пусйиз, дышетӥсьёсты нырысь ик выль дышетон ар азьын мылкыд сётыны, анай кылъёсты дышетонын бадӟым интызэс, кыккылолыклэсь (билингвизмлэсь) узырлыксэ, пиналъёслы трос луонлыкъёс кылдытэмзэ валэктыны люказы. Дышетӥсьёсты Удмуртиысь Кун Кенешлэн тӧроез Владимир Невоструев, Россиысь Федерал Собранилэн Кун Думаысьтыз депутат Андрей Исаев, элькунысь дышетонъя но тодосъя министр Светлана Болотникова, йӧскалык политикая министр Лариса Буранова пумитазы. Ваньзы ик соос анай кылэз дышетонлэсь бадӟым кулэлыксэ пусйизы но дышетӥсьёсын огазеяськыса ужаны, куронъёссэс кылзыны, лыдэ басьтыны дась луэмзэс веразы. Кун Думаысь депутат Андрей Исаев кыллы дышетӥсьёс калыкез, йӧскалык аспӧртэмлыкез утисьёс луо шуыса пусйиз. Озьы ик тодэ вайытӥз, Россилэн Кун Катаз пыртэм воштонъёс пӧлын анай кылъёсты дышетонэн но герӟаськемъёсыз но вал. Ми малпаськом, сӥзьыл сессиын Кун Дума со тупатонъёсты усьтӥсь 100 пала катъёсты кутоз. Одӥгез со катъёс пӧлысь Россиысь калыкъёслэн анай кылъёссылы юрттон сярысь кат луыны быгатоз шуыса чакласьком. Ойдолэ тӥ Удмуртиысь Кун Кенеш пыр асьтэлэсь ӵектонъёстэс ыстоды, мае пыртыны кулэ катэ, Россиысь вань калыкъёслэсь кылъёссэс утён понна. Ми (катӵектосэз - ред.) дасякумы соосты одно ик лыдэ басьтыны тыршомы Андрей Исаев, Кун Думаысь депутатТатьяна Ишматовалэн кылъёсызъя, туннэ нуналлы ӟуч кылэз анай кыл чотэ пыртонэн сэрен шугъяськонъёс кылдӥзы. Уго куд-ог анай-атайёс пиналзы нырысетӥ классэ мыныку ик сюлмаськыны кутско, кызьы со ӟуч кылъя огъя кун экзамензэ сётоз. Соин валче, ӟуч кылъя урокъёссы тросгес мед луозы шуыса, вордскем кылзылэсь куштӥськыны ӧдъяло. Но таӵе югдур котькытын ӧвӧл на. Сьӧлта ёросысь Гопгуртысь школаын удмурт кылъя дышетӥсь Людмила Решетникова ивортодэтъя «Удмуртия» агентстволэн корреспондентэзлы вераз, анай-атайёс удмурт кылэз дышетыны пумит ӧвӧл шуыса. Школазы пичи, дышетскисьсы 18 гинэ, но удмурт кылэз ваньзы ик дышето. Шугъяськон мукетыз бордын – пиналъёс ӟучомо. Озьы ке но, соосын ужаны луоно. Тыршиськом вань ресурсъёсты кутыны, интернет ресурсъёсты но, пӧртэм ужрадъёсы, конкурсъёсы пыриськиськом ваньмы. Тыршиськом начальной классысен ик исследовательской но, проектной ужъёсын вырыны, именно удмурт кылъя. «Первые шаги в науку» ми дорын ортче трос аръёс ӵоже ини. <…> Пиналъёс исследовательской ужен вырыны ярато, Казане ветло Людмила Решетникова, Сьӧлта ёросысь Гопгуртысь удмурт кылъя дышетӥсьТа пумысен Татьяна Ишматова но туала кадръёс дасяно, соослы ужаны, пиналъёсты тунсыкъятыны луонлыкъёс кылдытоно шуыса пусйиз. Со сяна, анай кылъёсты утён бордын ваньмы огазеяськыса тыршыны кулэ шуыса вераз. Котьку но луэ озьы, что янгышсэ утчаськом: кин янгыш, малы уг дышето шуыса. Нош мон малпасько, <....> котькуд адями, кин ужа ас интыяз, кивалтӥсь-а, дышетӥсь-а, анай-атай-а, котькудӥз ас интыяз ваньзэ лэсьтӥз ке, мар солэсь кулэ, мылкыдзэ сётыса, соку ваньмыз пӧрмоз. Кылэз дышетӥсьёс но туж трос луозы Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез, «Удмурт Кенеш» огазеяськонлэн тӧроезДышетон удысысь йӧскалык ужпумъёсты эскеронъя тодос институтлэн кивалтӥсез, педагогика тодосъя кандидат Надежда Ураськина анай кылъёсты дышетонъя югдурез эскеронъёссылы йылпумъянъёсын тодматӥз. Со пусйиз, та дыре элькунамы 588 шор ёзо школаос ужало, со пӧлысь 191-аз предмет чотын удмурт кылэз дышето, 10-аз - бигер кылэз, витяз - пор кылэз. Тужгес трос школаос, кытын удмурт кыл предмет чотын дышетӥське, Дэбес, Алнаш, Шаркан но Пичи Пурга ёросъёсын. Со вакытэ ик удмурт кылэз дышетӥсь пиналъёс Пичи Пурга, Шаркан но Алнаш ёросъёсын тросгес Надежда Ураськина, Дышетон удысысь йӧскалык ужпумъёсты эскеронъя тодос институтлэн кивалтӥсезКонференциын ас ужан амалъёсынызы, азинлыко опытэнызы мукет дышетӥсьёс но вераськизы. Со сяна, сюлмаськытӥсь ужпумъёссэ нимысьтыз анкетае гожтыса кельтӥзы. Татьяна Ишматова таӵе ужрадъёс ӵемгес ортчылозы но азьланяз сэрттоно-пертчоно ужпумъёсты дышетӥсьёслэн кулэяськонъёссыя, куронъёссыя радъялом шуыса осконзэ вераз.  Озьы ик конференциын тыршыса ужам, бадӟым азинсконъёс басьтэм дышетӥсьёсты Удмуртиысь Кун Кенешлэн таукарон гожтэтъёсыныз но дышетонъя но тодосъя министерстволэн данъян грамотаеныз пусйизы. Данъянъёс 7 фото   Тегъёс: Дышетон Ижкар Удмуртия ТатьянаИшматова удмурткыл дышетӥсьёс  